b'\n_START_ARTICLE_\nBi\xc5\xa1kek\n_START_PARAGRAPH_\nBi\xc5\xa1kek (kirgi\xc5\xa1ko, rusko \xd0\x91\xd0\xb8\xd1\x88\xd0\xba\xd0\xb5\xd0\xba) je glavno mesto Republike Kirgizistan, ki le\xc5\xbei v Srednji Aziji. Bi\xc5\xa1kek je tudi upravno sredi\xc5\xa1\xc4\x8de regije \xc4\x8cuj (Chuy), ki obdaja mesto, \xc4\x8deprav samo mesto ni del te nje, temve\xc4\x8d je ena od samostojnih regij v Kirgizistanu. Danes ima okoli 1.000.000 prebivalcev. V mestu \xc5\xbeivi preko 80 razli\xc4\x8dnih narodnosti, zato je mednarodni pogovorni jezik praviloma ru\xc5\xa1\xc4\x8dina.\n_START_SECTION_\nZgodovina\n_START_PARAGRAPH_\n\xc4\x8ceprav je mesto relativno mlado, so v okolici na\xc5\xa1li nekaj zanimivosti iz prazgodovine, gr\xc5\xa1ko-budisti\xc4\x8dnega obdobja, obdobja srednjeazijskih kanatov in seveda sovjetskega obdobja._NEWLINE_Na obmo\xc4\x8dju dana\xc5\xa1njega Bi\xc5\xa1keka je bila na Svilni cesti vedno tradicionalna karavanska postaja. _NEWLINE_Leta 1825 je na tem mestu, kan iz Kokanda, zgradil trdnjavo. Rusi so jo leta 1862 preuredili v voja\xc5\xa1ko utrdbo in jo poimenovali Pi\xc5\xa1pek. V mesto so naselili ruske kmete. Leta 1897 je imel Pi\xc5\xa1pek le 6600 prebivalcev, ki so \xc5\xbeiveli v blatnih hi\xc5\xa1ah. Po prihodu komunistov na oblast in ustanovitvi ZSSR, je bila v njeni sestavi leta 1926 ustanovljena Kirgi\xc5\xa1ka ASSR. Mesto Pi\xc5\xa1pek je postalo njeno glavno mesto. Preimenovali so ga v Frunze, po sovjetskem ljudskem komisarju za vojsko Mihailu Frunzeju, tesnem Leninovem sodelavcu, rojenem v tem mestu. Frunze je igral klju\xc4\x8dno vlogo pri dogodkih v letih 1905 in 1917 in v ruski dr\xc5\xbeavljanski vojni v za\xc4\x8detku leta 1920._NEWLINE_Sovjetska oblast je spodbujala industrijalizacijo in v mestu, ki je bilo u tradicionalno poljedelsko in \xc5\xbeivinorejsko, zgradila tovarne. Ukinila je nomadski na\xc4\x8din gospodarjenja in dotedanje nomade naseljevala v mestih, tudi v Frunzeju. Med 2. svetovno vojno so se v mesto preselile tovarne iz drugih vojnih obmo\xc4\x8dij. V mesto se je naselilo mnogo Rusov, ki so po vojni tvorili ve\xc4\x8dinsko prebivalstvo._NEWLINE_Leta 1991, po razpadu ZSSR, postane Kirgizistan samostojna dr\xc5\xbeava. Frunze se preimenuje v Bi\xc5\xa1kek in postane glavno mesto neodvisnega Kirgizistana. Ve\xc4\x8dina Rusov se je izselila v Rusijo, tako da danes ve\xc4\x8dinsko prebivalstvo predstavljajo Kirgizi. Mesto se modernizira in postaja poslovno in finan\xc4\x8dno sredi\xc5\xa1\xc4\x8de Kirgizistana.\n_START_SECTION_\nGeografija\n_START_PARAGRAPH_\nBi\xc5\xa1kek le\xc5\xbei na severu Kirgizistana v bli\xc5\xbeini meje s Kazahstanom. Le\xc5\xbei na nadmorski vi\xc5\xa1ini okoli 800 m, v podno\xc5\xbeju gorovja Ala-Too ali \xc5\xa1ir\xc5\xa1e Tjan\xc5\xa1ana (Tian Shan). V gorah, 40 km ju\xc5\xbeno od mesta, se nahaja nacionalni park Ala-Ar\xc4\x8da (Ala-Archa). Skozi mesto te\xc4\x8de reka \xc4\x8cuj (Chuy). Na severnem delu mesta le\xc5\xbei nekaj umetnih jezer ter rodovitna in rahlo valovita stepa, kjer je razvito poljedelstvo in \xc5\xbeivinoreja._NEWLINE_Klima je kontinentalna z malo padavinami. Mesto ima popre\xc4\x8dno 322 son\xc4\x8dnih dni na leto. Poletja so topla in su\xc5\xa1na z ob\xc4\x8dasnimi nevihtami, tudi pra\xc5\xa1nimi, zime so hladne z malo snega in pogosto meglo. Popre\xc4\x8dno pade do 440 mm padavin na leto.\n_START_SECTION_\nJavni mestni prevoz\n_START_PARAGRAPH_\nJavni prevoz je organiziran z avtobusi, trolejbusi in kombiji (v ru\xc5\xa1\xc4\x8dini znani kot mar\xc5\xa1rutka). Mnogo je tudi taksijev._NEWLINE_V Bi\xc5\xa1keku \xc5\xa1e ni podzemne \xc5\xbeeleznice, vendar mesto \xc5\xbee razmi\xc5\xa1lja o projektiranju in gradnji le-te (\xd0\x91\xd0\xb8\xd1\x88\xd0\xba\xd0\xb5\xd0\xba\xd1\x81\xd0\xba\xd0\xbe\xd0\xb5 \xd0\xbb\xd1\x91\xd0\xb3\xd0\xba\xd0\xbe\xd0\xb5 \xd0\xbc\xd0\xb5\xd1\x82\xd1\x80\xd0\xbe).\n_START_SECTION_\nMedkrajevni promet\n_START_PARAGRAPH_\nV Bi\xc5\xa1keku sta dve glavni avtobusni postaji. Manj\xc5\xa1a stara Vzhodna Avtobusna postaja je predvsem terminal za minibuse za smeri v vzhodnem predmestju, kot so Kant, Tokmok, Kemin, Issyk Ata ali na mejni prehod Korday._NEWLINE_Linijam v druge dele dr\xc5\xbeave in za mednarodnim avtobusnim linijam (v Almaty v Kazahstanu ali Ka\xc5\xa1gar v Kitajski), je namenjena zahodna \xc5\xbeelezni\xc5\xa1ka in novej\xc5\xa1a avtobusna postaja._NEWLINE_En avtobusni terminal se nahaja tudi pri Dordoy bazarju in je namenjen severovzhodnemu delu mesta (od Sokuluka na zahodu do Tokmaka na vzhodu) ter trgovcem iz Kazahstana in Sibirije.\n_START_SECTION_\n\xc5\xbdeleznica\n_START_PARAGRAPH_\nOd leta 2007 na \xc5\xbeelezni\xc5\xa1ko postajo v Bi\xc5\xa1kek pripelje le nekaj vlakov na dan. Obstaja pa linija Bi\xc5\xa1kek - Moskva._NEWLINE_Prav tako vozijo vlaki v Sibirijo (Novosibirsk in Novokuznetsk preko Almatyja ali Turksiba, proti Jekaterinburgu (Sverdlovsk) na Uralu, preko Astane). Ti vlaki so izjemno po\xc4\x8dasni zaradi dolgih postankov na mejah in posrednih prog do glavne linije.\n_START_SECTION_\nZra\xc4\x8dni promet\n_START_PARAGRAPH_\nMednarodno letali\xc5\xa1\xc4\x8de v Bi\xc5\xa1keku se imenuje Manas in se nahaja pribli\xc5\xbeno 25 kilometrov severozahodno od centra mesta._NEWLINE_Leta 2002 so ZDA pridobile pravico do uporabe tega letali\xc5\xa1\xc4\x8da kot letalsko opori\xc5\xa1\xc4\x8de za voja\xc5\xa1ke operacije v Afganistanu in Iraku. Rusija je leta 2003 vzpostavila zra\xc4\x8dni most v Kantu, pribli\xc5\xbeno 20 kilometrov vzhodno od Bi\xc5\xa1keka. Stoji v kraju, kjer je bil neko\xc4\x8d sede\xc5\xbe velike sovjetske voja\xc5\xa1ke \xc5\xa1ole za usposabljanje pilotov (eden od u\xc4\x8dencev je bil tudi Hosni Mubarak, kasnej\xc5\xa1i predsednik Egipta).'